Апа булу җиңел түгел

Апа булу бер дә җиңел түгел,

Үрнәк булу таләп итә ул.

Гаиләбездә иң олы бала мин,

Ике сеңелкәшкә апа шул.

Бер сеңлем инде бакчага йөри,

Тиздән мәктәпкә дә китәчәк.

Чәчләренә күбәләктәй бантик тагып,

Ап-ак алъяпкычлар киячәк.

Саннар, хәрефләрне өйрәнергә

Сеңлемә мин көн дә булышам.

«Апам кебек яхшы укучы булам»,- дип,

Сеңлем дә бик-бик тырыша.

Нәни сеңлем дә бик ярдәм итә

Апасына саннар язарга.

Кечкенә кулларына ручка ала,

Тизрәк дәфтәренә сызарга.

Ул бик шаян, җитез, без күргәнче

Китап-дәфтәрләрне ала да,

Хаталарны төзәтеп, рәтләп куя,

Без күрмичә калган арада.

Нәни аяклары белән тыпыр-тыпыр

Көне буе сеңлем йөгерә.

Матур көйгә биеп тә ала ул,

Барысына ничек өлгерә!

Үз телендә сөйләшкәләп куя,

Җырлый, уйный, көлә, шаяра.

Барыбызны көлдерә дә кайчак,

Елатып та куя кай ара.

Сеңелләрем бергә уйнап туйгач,

Мин уенчыкларын җыямын,

Көне буе артларыннан йөгереп,

Кичкә мин хәлдән таямын.

Менә шулай сеңелләрем белән

Бик күңелле үтә көнебез.

Апа булу бер дә җиңел түгел,

Җаваплы эш-шуны белегез.

Әниле ятим

Атлыйм шулай көзге сукмак буйлап,

Агач ышыгында бер сабый,

Агачыннан өзелгән көзге яфрак сыман,

Калтыранып әнкәсенә карый.

Үзәк өзгеч көзге салкын җилдә,

Туңган аның нәни куллары,

Тик сабыйның әрнеп елаганы

Борчымый шул исерек ананы.

Каен кәүсәсенә сөялгән дә

Йоклый ана исереп хәмердән.

Ник шул кадәр мәрхәмәтсез ана,

Өзелгән бит бала бәгырьдән.

Тормыш авырлыгы этәргәнме,

Бу ананы төпсез упкынга,

Әллә ваемсызлык иярткәнме,

Аны шушы заман шаукымына?!

Нигә диеп гомер биргән ана

Игътибарсыз соң бу балага,

«Ана күңеле-балада» диләр дә,

Ә бу ананыкы-далада.

«Ана-бөек исем» дигән гыйбарәне

Акламый шул кайбер аналар.

Сукбайлыкта, бала йортларында

Ятим үсә күпме балалар.

Ә карасаң, күпме яшь хатыннар

Бала яратудан мәхрүмнәр,

Нигә шулай аяусыз соң язмыш,

Юатыр аларны я, кемнәр?!

Уйларыма бирелеп, туктап калдым,

Бала белән ана янында.

Күпме нәфрәт, рәнҗеш эзен салыр,

Бу сабыйның нәни җанына.

Әй син, Ана, нигә шуның кадәр,

Таш бәгырьле, бала җансыз син?

Кочагыңа алып җылыт сабыеңны,

Җиләктә

Җәйне түземсезлек белән

Икәү көтеп алабыз.

Мәтрүшкәгә, җиләккә дә

Синең белән барабыз.

Шул чәчәкле болын буйлап

Бергә бару күңелле.

Әнкәң белән серләшүләр

Үзе бәхет түгелме.

Күбәләкләр очып йөри

Уйный кебек куышып,

Киң болында кошлар сайрый

Берсен-берсе узышып.

Тау итәгенә җиткәнне

Сизмичә дә калганбыз.

Җиләкләре дә күренә

Әйдә, җыеп алабыз.